YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (ensimmäinen jaosto)

18 päivänä kesäkuuta 1996

Asia T-293/94

Juana de Ia Cruz Vela Palacios

vastaan

Euroopan yhteisöjen talous- ja sosiaalikomitea

”Henkilöstö — Tutkittavaksi ottaminen — Asianomaiselle vastainen toimenpide -Väliaikainen arviointikertomus — Lojaalisuusvelvollisuus — Kurinpitoseuraamus”

Täydellinen teksti ranskankielellä II-893

Aihe:

Sellaisten talous- ja sosiaalikomitean pääsihteerin 6.12.1993 ja 22.6.1994 tekemien päätösten kumoaminen, joissa kantajalle määrättiin kurinpitoseuraamuksena varoitus ja hylättiin kantajan tästä seuraamuksesta tekemä valitus, samoin kuin kantajan entisen esimiehen 5.7.1993 laatiman arviointikertomuksen kumoaminen tai peruuttaminen.

Lopputulos:

Osittainen kumoaminen.

Tuomion lyhennelmä

Kantaja on Euroopan yhteisöjen talous- ja sosiaalikomitean (jäljempänä talous- ja sosiaalikomitea) virkamies, joka kieltäytyi 26.10.1993 vastaanottamasta talous-ja sosiaalikomitean pääsihteerin hänelle lähettämän 4.10.1993 päivätyn ilmoituksen, jossa hänelle ilmoitettiin, että hänen entinen esimiehensä oli laatinut 5.7.1993 päivätyn ”arviointimuistion” hänen työsuoritustensa laadusta. Tässä 4.10.1993 päivätyssä ilmoituksessa kantajalle annettiin 20 päivän määräaika esittää huomautuksensa tästä arviointimuistiosta. Kantaja ei käyttänyt hyväkseen tätä mahdollisuutta, ja talous- ja sosiaalikomitean pääsihteeri ilmoitti hänelle 17.12.1993 päivätyllä kirjeellä, että arviointimuistio liitettäisiin kantajan henkilökansioon, jotta uusi arvioija voisi ottaa sen huomioon, mikäli hän arvioisi tämän tarpeelliseksi seuraavan arviointikertomuksen laatimisen yhteydessä.

Erityisesti koska kantaja kieltäytyi vastaanottamasta 4.10.1993 päivättyä ilmoitusta, aloitettiin kurinpitomenettely. Asianosaista kuultiin 16.11.1993. Kantajan neuvonantaja esitti 18.11.1993 kirjalliset huomautukset, jotka talous- ja sosiaalikomitea hylkäsi liian myöhään esitettyinä. Talous- ja sosiaalikomitean pääsihteeri määräsi 6.12.1993 kantajalle kurinpitoseuraamuksena varoituksen. Tästä 14.12.1993 tiedoksiannetusta päätöksestä tehtiin 11.3.1994 valitus, joka hylättiin 22.6.1994.

Tutkittavaksi ottaminen

Yhteisöjen ensimmäisen oikeusasteen tuomioistuin muistuttaa, että kumoamiskanteen kohteena voivat olla ainoastaan sellaiset päätökset, joilla on velvoittavia vaikutuksia, jotka voivat vaikuttaa kantajan etuihin suoraan ja välittömästi muuttaen hänen oikeudellista asemaansa ilmeisellä tavalla. Esillä olevassa asiassa kanteen kohteena olevan kertomuksen väliaikainen luonne, joka käy erityisesti ilmi siitä, että arvioija voi harkintansa mukaan ottaa sen huomioon laatiessaan seuraavaa arviointikertomusta, estää sen, että kertomus vaikuttaisi kantajan etuihin suoraan ja välittömästi. Sitä paitsi ensimmäisen oikeusasteen tuomioistuimen tehtävänä ei ole antaa määräyksiä yhteisön toimielimille. Siten ensimmäisen oikeusasteen tuomioistuin ei ole toimivaltainen määräämään kanteen kohteena olevan kertomuksen peruuttamista kantajan henkilökansiosta. Kuitenkin siltä osin kuin kantaja vaatii kanteen kohteena olevan kertomuksen peruuttamista henkilökansiostaan, hänen valituksensa ja hänen kanteensa sisältävät vastaajan sen päätöksen kumoamisvaatimuksen, jolla vastaaja päätti siirtää kertomuksen kantajan henkilökansioon. Tämä päätös on hallinnon tekemä lopullinen päätös, jonka laillisuuden ensimmäisen oikeusasteen tuomioistuin voi tutkia (22-24 kohta).

Viittaukset: asia T-558/93, Düchs v. komissio, yhteisöjen ensimmäisen oikeusasteen tuomioistuin 30.11.1994 (Kok. H. 1994. s. II-837, 36 kohta); asia T-586/93, Kotzonis v. talous-ja sosiaalikomitea, yhteisöjen ensimmäisen oikeusasteen tuomioistuin 22.3.1995 (Kok. H. 1995, s. II-203, 28 kohta); asia T-496/93, Allo v. komissio, yhteisöjen ensimmäisen oikeusasteen tuomioistuin 8.6.1995 (Kok. 1995, s. II405, 31 ja 32 kohta).

Pääasia

Kertomuksen liittäminen kantajan henkilökansioon

Henkilöstösääntöjen 26 artiklan ensimmäisen kohdan a alakohdan mukaan virkamiehen henkilökansioon on sisällyttävä kaikki virkamiehen hallinnollisen aseman kannalta merkittävät asiakirjat samoin kuin kaikki kertomukset virkamiehen pätevyydestä, työtehosta ja hänen käyttäytymisestään. Tämän säännöksen tarkoituksena on virkamiehen puolustuksen oikeuksien takaaminen, jotta hallinnon tekemät virkamiehen hallinnolliseen asemaan ja hänen uraansa vaikuttavat päätökset perustuvat virkamiehen käyttäytymistä koskeviin seikkoihin ja jotta tällaiset seikat mainitaan kyseisen virkamiehen henkilökansiossa. Esillä olevassa asiassa kanteen kohteena oleva kertomus voi vaikuttaa kantajan seuraavan arviointikertomuksen laadintaan. Siten edellä mainitun periaatteen nojalla vastaajana olevan toimielimen on liitettävä tämä kertomus kantajan henkilökansioon (36-38 kohta).

Viittaukset: asia T-82/89, Marcato v. komissio, yhteisöjen ensimmäisen oikeusasteen tuomioistuin5.12.1990 (Kok. 1990, s. II-735, 78 kohta); asia T-547/93, Lopes v. yhteisöjen tuomioistuin, yhteisöjen ensimmäisen oikeusasteen tuomioistuin 29.2.1996 (Kok. H. 1996, s. II-185, 80 kohta).

Kurinpitoseuraamus

Ensimmäisen oikeusasteen tuomioistuin muistuttaa, että sellaisissa tilanteissa, joissa virkamiehelle määrätään kurinpitoseuraamus, päätöksen perusteluissa on täsmällisesti ilmoitettava virkamiehen syyksi luettavat seikat sekä syyt, miksi nimittävä viranomainen on päättänyt määrätä tietyn seuraamuksen. Esillä olevassa asiassa kurinpitoseuraamusta koskevassa päätöksessä viitataan ainoastaan kantajan kieltäytymiseen vastaanottaa hänelle annettu ilmoitus väliaikaisen arviointikertomuksen antamisesta (40-41 kohta).

Viittaukset: asia T-12/94, Daffix v. komissio, yhteisöjen ensimmäisen oikeusasteen tuomioistuin28.3.1995 (Kok. H. 1995, s. II-233, 33 kohta).

Henkilöstösääntöjen 26 artiklan kolmannessa kohdassa pyritään takaamaan se, että virkamies todella vastaanottaa kaikki häntä koskevat asiakirjat. Kieltäytymällä riidanalaisen asiakirjan vastaanottamisesta kantaja ei ole rikkonut henkilöstösääntöjen mukaista velvoitetta vaan ainoastaan enintään luopunut oikeudestaan, ilman että tällainen menettely voisi vahingoittaa hallinnon hyvää toimintaa (42 kohta).

Henkilöstösääntöjen 11 artiklan ensimmäisen kohdan ja 21 artiklan ensimmäisen kohdan mukaan jokaisella virkamiehellä on yhteistyö- ja lojaalisuusvelvoite sitä toimielintä kohtaan, jossa hän toimii, ja esimiehiään kohtaan. Lojaalisuusvelvoite merkitsee virkamiehen velvoitetta pidättäytyä menettelyistä, jotka loukkaisivat arvokkuutta ja toimielimelle ja virkamiehen esimiehille osoitettavaa kunnioitusta. Esillä olevassa asiassa kantajan väitettyä lojaalisuusvelvoitteen vastaista asennetta on arvioitava sen valossa, että kantajalle vastainen asiakirja oli peräisin toimielimen hallinnollisesta käytännöstä. Kantajan osalta tehdyn vastaajana olevan toimielimen aloitteen poikkeuksellisen luonteen vuoksi kantajan kieltäytymisen ei voida katsoa merkitsevän arvokkuutta tai toimielimelle ja kantajan esimiehille osoitettavaa kunnioitusta loukkaavaa käyttäytymistä (43 kohta).

Viittaukset: asia T-146/89. Williams v. tilintarkastustuomioistuin, yhteisöjen ensimmäisen oikeusasteen tuomioistuin 26.11.1991 (Kok. 1991. s. II-1293. 72 kohta).

Ratkaisu:

Se talous- ja sosiaalikomitean 6.12.1993 tekemä päätös, jossa kantajalle määrättiin kurinpitoseuraamuksena varoitus, samoin kuin talous- ja sosiaalikomitean 22.6.1994 päätös hylätä valitus, jonka kantaja oli tehnyt 6.12.1993 tehdystä päätöksestä, kumotaan.

Kanne hylätään muilta osin.